BARÁTOK

Nézd meg a poszteren látható képet! Szerinted mit ábrázol? Milyen módszerrel fejezi Vajda Lajos a barátságot?

„A művész két arcot rajzolt egymásra: önmagát és barátját, Bálint Endrét vonta össze. A szigorúan szerkesztett vonalrajzban a két arc egyetlen kézre támaszkodik, a két művész közötti barátság és a közös sors jelképeként. Az egymásra rajzolt fejeken megjelenő motívumok között egy keresztet, egy szentendrei kúton szereplő mintát és egy falusi ablak belső keresztjét fedezhetjük fel. Ezeket az elemeket a rokon látásmóddal alkotó Bálint Endre is felhasználta saját festményein. Emlékszel, milyen Bálint Endre-képet láttál a Szitakötőben?”

A Szitakötő 2012/17-es számának *Nézzük együtt* rovatában foglalkoztunk Bálint Endre képeivel:

<http://www.archivum.szitakoto.com/folyoiratcikk.php?cikk=486>

Nézd meg az interneten Bálint Endre képeit! Látsz hasonlóságot, olyan képelemeket, amelyek mindkét művész munkáin megjelennek?

Van olyan barátod, akivel sok mindenről hasonlóan gondolkodtok?

Tetszőleges módszerrel készíts kettős arcképet, amelyen magadat és a barátodat ábrázolod! Gondolkodj: hogyan tudod vizuális módszerekkel kifejezni a barátságotokat?